Brokhauzo enciklopedija, 1902 m.
Didžioji tarybinė enciklopedija
**Enciklopedija** (sen. gr. ἐγκύκλιος παιδεία – „visuotinis auklėjimas") – rašytinis žinių rinkinys.

Enciklopedija pateikia faktines žinias, atsiribodama nuo jų vertinimo. Redakcija atrenka jai tinkamus šaltinius, juos atskiria bei įvertina, atrūšiuodama žinias iš kelių galimų alternatyvų; žinių ji neprodukuoja, o jas tik renka. T. y. vienintelis mokslinės publikacijos žanras, kuriame atsisakoma detalių bibliografinių šaltinių (dėl leidėjų ir autorių autoritetingumo).

Enciklopedija gali būti bendra (angliškoji „Encyclopædia Britannica" ar vokiškoji „Brockhaus") arba specializuota tam tikrai sričiai (pavyzdžiui, medicinos, filosofijos ar teisės). Dalis žodynų taip pat gali būti priskirti specializuotoms enciklopedijoms.

Kai kurios enciklopedijos plačiai perteikia bendras sritis per kultūrinę, etninę ar tautinę perspektyvą (pavyzdžiui, „Encyclopedia Judaica"). Didžioji tarybinė enciklopedija siekė dokumentuoti socialistinius laimėjimus. Leidinio tikslai atspindi laikmetį, kartais tarnauja santvarkos legitimacijai, visuomenės modelio propagandai.

Enciklopedija redukuoja atitinkamo dalyko sudėtingumą (redukcija) ir pateikia paprastą (bet kartais „primityvią", supaprastintą) dalyko sampratą nespecialistui. Tam tikros srities ekspertams jis gali pasirodyti naivokas ir pernelyg fragmentiškas.

Enciklopedija atskiria svarbius dalykus nuo nesvarbių; nesvarbūs dalykai nepatenka į enciklopediją (plg. Lemos selekcija). Santykinai svarbūs dalykai pateikiami išsamiai ne tokių svarbių dalykų atžvilgiu arba jie išskiriami kitokiu būdu (iliustracijų gausa, papildoma medžiaga, nuorodomis).

Enciklopedija suteikia informacijos apie dalykų turinį (*Žmonijos žinias*), ne apie sąvokas (tai yra semantinės žinios). Jai būdinga mikrostruktūra yra labiau atviresnė negu lakoniška žodyno forma. Enciklopedijos struktūra turi daugybę nuorodų, nėra išnašų ar išsamios bibliografijos.

Informacija enciklopedijose organizuojama tam tikra tvarka, dažniausiai atskirus straipsnius išdėstant abėcėlės tvarka arba skirstant informaciją į hierarchines kategorijas. Abėcėlinis informacijos išdėstymo principas yra labiausiai paplitęs, ypač spausdintose bendro pobūdžio enciklopedijose. Enciklopedija nėra vientisa kaip literatūros kūrinių atveju. Ji siūlo tikslingą informacijos paiešką (naudojama sistematika, registrai, nuorodos).

Lietuviškos enciklopedijos
--------------------------

Visuotinė lietuvių enciklopedija. Vilnius, nuo 2001 – , T. 1 -
*Pagrindinis straipsnis – Lietuviškos enciklopedijos*.
Enciklopedijos lietuvių kalba pradėtos rengti tik XX a. amžiuje (1910 m.), tačiau po poros metų darbai nutrūko. Idėja buvo atgaivinta 1929 m. Lietuvos kultūros taryboje.

Pirmosios enciklopedijos pradėtos leisti 1931–1933 m. („Lietuviškoji enciklopedija", I t. iki 1944 m. pasirodė 10 tomų), 1953–1966 m. JAV, Bostone lietuviai emigrantai išleido „Lietuvių enciklopediją".

Tarybinės okupacijos metais buvo išleistos „Mažoji lietuviškoji tarybinė enciklopedija", „Lietuviškoji tarybinė enciklopedija" ir kitos enciklopedijos.

Atkūrus Lietuvos nepriklausomybę, Mokslo ir enciklopedijų leidybos institutas išleido nemažai enciklopedinių leidinių. Didžiausias iš jų pagal apimtį – Visuotinė lietuvių enciklopedija, pradėta leisti 2001 m. Iki 2015 m. kovo mėnesio išleisti visi 25 enciklopedijos tomai ir vienas Papildymų tomas. Dvidešimt penkiuose enciklopedijos tomuose yra beveik 122 000 straipsnių. Taip pat buvo išleista Mažosios Lietuvos enciklopedija apie Mažąją Lietuvą. Ją sudaro 4 tomai, apie 12 000 straipsnių.

Iš modernių elektroninių enciklopedijų paminėtina yra Atvirosios enciklopedijos entuziastų kuriama „Lietuviškoji Vikipedija", pradėta rengti 2003 m. Šioje enciklopedijoje šiuo metu yra 213 917 straipsniai.

Visuotinių enciklopedijų sąrašas
--------------------------------

Pasaulio svarbesnės ir gretimų valstybių XX–XXI a. visuotinės daugiatomės encikopedijos nurodytos lentelėje.

| Leidimo kalba | Originalus pavadinimas | Pavadinimas lietuvių kalba | Leidimo metai ir tomai |
| --- | --- | --- | --- |
| anglų | *Encyclopædia Britannica* | *Britų enciklopedija* | 1768–73 m. (pirmas) 2010 m. (paskutinis) 32 t. |
| ispanų | *Salvat* | *Didžioji enciklopedija* | 2001–2005 m. 20 t. |
| ispanų | *Espasa* | *Espasa* | 70 t. 1908–30 m. 38 t. papildymų 1934–2013, 16 t. priedų (atlasai ir kt. 1934–2005 m.) |
| italų | *Treccani* | *Italijos enciklopedija* | 36 t. 1929–37 m. (pirmas) 1949–52 m. (antras), 38 t. papildymų 1938–2018 m. |
| latvių | *Latvijas padomju enciklopēdija* | *Latvijos tarybinė enciklopedija* | 1981–88 m. 10 t. (faktiškai 12) |
| latvių | *Nacionālā enciklopēdija* | *Latvijos nacionalinė enciklopedija* | 2014–18 m. 1 t. tebepildoma internete |
| lietuvių | *Lietuviškoji tarybinė enciklopedija* | - | 1976–85 m. 12 t. (faktiškai 13) |
| lietuvių | *Visuotinė lietuvių enciklopedija* | - | 2001–15 m. 25 t. (faktiškai 26), tebepildoma internete |
| lenkų | *Wielka encyklopedia powszechna PWN* | *Didžioji tarybinė PWN enciklopedija* | 12 t. 1962–69 m. papildymai 1970 m. |
| lenkų | *Wielka encyklopedia PWN* | *Didžioji PWN enciklopedija* | 2001–2005 m. 31 t. |
| prancūzų | *Grand Larousse universel* | *Universalioji enciklopedija* | 10 t. 1982–85 m. 15 t. 1991–97 m. |
| prancūzų | *Encyclopædia Universalis* | *Universalioji enciklopedija* | 2012 m. 30 t. |
| rusų | *Большая советская энциклопедия* | *Didžioji tarybinė enciklopedija* | 66 t. 1926–47 m. (pirmas), 52 t. 1949–60 m. (antras), 30 t. 1969–78 m. (trečias) |
| rusų | *Большая российская энциклопедия* | *Didžioji Rusijos enciklopedija* | 2004—2017 m. 35 t. |
| vokiečių | *Brockhaus Enzyklopädie* | *Brokhauzo enciklopedija* | 1796–1808 m. (pirmas), 2005–06 m. (paskutinis) 30 t. |
| vokiečių | *Meyers enzyklopädisches Lexikon* | Didysis Majerso leksikonas | 15 t. 1981–86 m. |
| vokiečių | *Bertelsmann Lexikothek* | Didysis Bertelsmano leksikonas | 36 t. 1984–90 m. |

Šaltiniai
---------

1. ↑  Ἐγκύκλιος παιδεία Archyvuota kopija February 9, 2021, iš Wayback Machine projekto. Quintilian, *Institutio Oratoria*, 1.10.1, at Perseus Project
2. ↑  *Enciklopedija*. Visuotinė lietuvių enciklopedija. Nuoroda tikrinta 2023-11-07.
3. ↑  „Lietuva jau turi užbaigtą „Visuotinę lietuvių enciklopediją"". *Voruta*. 2014-07-08. Nuoroda tikrinta 2020-04-09.
4. ↑  Algirdas Matulevičius, Martynas Purvinas. *„Mažosios Lietuvos enciklopedija"*. Visuotinė lietuvių enciklopedija, T. XIV (Magdalena-México). – Vilnius: Mokslo ir enciklopedijų leidybos institutas, 2008


|  |  |
| --- | --- |
|  | **Vikiteka: Enciklopedija** – vaizdinė ir garsinė medžiaga  |